Il-Ministru Helena Dalli ħabbret li l-Gvern laħaq ftehim mal-importaturi tal-mediċina biex jorħsu l-prezzijiet ta’ 27 mediċina oħra fosthom waħda li tintuża għat-trattament tal-kanċer tas-sider li roħsot b’65 fil-mija minn €550 għall-€190 ewro. Fil-preżenza taċ-Chairman tal-Awtorità tal-Kompetizzjoni u l-Konsumatur u c-Chairman tal-Awtorità tal-Mediċina l-Ministru Dalli qalet li twaqqfet Medicine Intelligence Unit li ser tiġbor l-informazzjoni neċessarja biex is-suq isir aktar kompetittiv u b’hekk jorħsu l-prezzijiet. Ic-Chairman tal-Awtorita tal-Mediċini l-Professur Anthony Serracino Inglott qal li l-mediċina tal-kanċer tas-sider jekk tibda titqies mediċina ġenerika l-prezz tagħha jinżel għall-€160. Iċ-Chairman tal-Awtorità tal-Konsumatur u l-Kompetizzjoni Marcele Pezzuto qal li l-Awtorità qed tibagħat in-nies tagħha jinvestigaw jekk il-prezzijiet il-ġodda hux qed ikunu osservati biex ikun assigurat li l-konsumatur jibbenefika mir-roħs tal-prezzijiet. Il-Ministru Helena Dalli qalet li din hija t-tielet darba li tħabbar roħs fil-prezzijiet tal-medinċini. Il-Ministru Dalli qalet li kif tħabbar fil-badġit l-ġimgħa d-dieħla ser jibda proġett pilota li permezz tiegħu ser jitwasslu l-mediċini fid-dar ta’ dawk li ma jistgħux joħorġu. Ara l-lista sħiħa ta’ mediċini li raħsu billi tagħfas fuq dan il-link: Price reductions global list